arnastofnun/IGC-2024 huggingface dataset:
Landsdómur Greinargerð/athugasemdir úr lagafrumvarpi, mál nr. 769

Frumvarp til laga um breytingu á lögum um landsdóm, nr. 3/1963, með síðari breytingum.

Flm.: Atli Gíslason, Höskuldur Þórhallsson,

Jónína Rós Guðmundsdóttir, Margrét Tryggvadóttir.

1. gr.

Við 2. gr. laganna bætist ný málsgrein, svohljóðandi:

Dómarar sem eiga sæti í landsdómi þegar Alþingi hefur samþykkt málshöfðun gegn ráðherra og varamenn þeirra skulu ljúka meðferð þess máls þrátt fyrir að kjörtímabil þeirra sé á enda.

2. gr.

Lög þessi öðlast þegar gildi.

Greinargerð.

Frumvarp þetta er flutt af nefndarmönnum í saksóknarnefnd Alþingis. Einn nefndarmanna, Birgir Ármannsson, stendur ekki að flutningi þess.

Í 2. gr. laga um landsdóm er fjallað um fjölda dómara í landsdómi og hvernig þeir eru valdir. Er þar m.a. gert ráð fyrir því að átta dómendur af 15 séu kosnir af Alþingi til sex ára í senn. Alþingi kaus síðast aðalmenn í landsdóm 11. maí 2005. Með frumvarpi þessu er lagt til að við 2. gr. laganna bætist ný málsgrein þar sem tekið verði af skarið um það að dómarar sem eiga sæti í landsdómi þegar Alþingi hefur samþykkt málshöfðun gegn ráðherra og eftir atvikum varamenn þeirra skuli ljúka meðferð þess máls þó svo að kjörtímabil þeirra sé á enda. Með slíku fyrirkomulagi verður ekki rof á umboði dómenda meðan mál er þar til meðferðar. Er þetta fyrirkomulag í samræmi við meginreglur réttarfars um milliliðalausa málsmeðferð. Ákvæðið sækir fyrirmynd sína í 48. gr. laga um stéttarfélög og vinnudeilur, nr. 80/1938, þar sem fjallað er um dómara í Félagsdómi, en þar segir að dómarar sem hafa byrjað meðferð máls skuli ljúka því þótt kjörtímabil þeirra sé á enda. Einnig má vísa til sambærilegra ákvæða í 197. og 198. gr. laga um meðferð opinberra mála, nr. 19/1991, 164. og 165. gr. laga um meðferð einkamála, nr. 91/1991, og ákvæða til bráðabirgða I og II í lögum um meðferð sakamála, nr. 88/2008.

Lagt er til að lögin öðlist gildi þegar í stað.
Stofnun sameignarfyrirtækis um Orkuveitu Reykjavíkur o.fl. Greinargerð/athugasemdir úr lagafrumvarpi, mál nr. 87

Frumvarp til laga um breytingu á lögum um stofnun sameignarfyrirtækis um Orkuveitu Reykjavíkur, lögum um Landsvirkjun, lögum um samvinnufélög og lögum um sameignarfélög (stjórnarformaður, kynjahlutfall í stjórn).

(Eftir 2. umr., 2. maí.)

I. KAFLI

Breyting á lögum um stofnun sameignarfyrirtækis um Orkuveitu Reykjavík, nr. 139/2001.

1. gr.

Við 1. mgr. 3. gr. laganna bætast tveir nýir málsliðir, svohljóðandi: Formaður stjórnar skal ekki taka að sér önnur störf fyrir félagið en þau sem teljast eðlilegur hluti starfa hans sem stjórnarformanns, að undanskildum einstökum verkefnum sem stjórn felur honum að vinna fyrir sig. Tryggt skal að í stjórn fyrirtækisins séu kynjahlutföll jöfn.

II. KAFLI

Breyting á lögum um Landsvirkjun, nr. 42/1983.

2. gr.

Eftirfarandi breytingar verða á 5. gr. laganna:

a. Við 1. mgr. bætist nýr málsliður, svohljóðandi: Tryggt skal að í stjórn fyrirtækisins sé hlutfall hvors kyns ekki lægra en 40%.

b. Við 2. mgr. bætist nýr málsliður, svohljóðandi: Formaður stjórnar skal ekki taka að sér önnur störf fyrir félagið en þau sem teljast eðlilegur hluti starfa hans sem stjórnarformanns, að undanskildum einstökum verkefnum sem stjórn felur honum að vinna fyrir sig.

III. KAFLI

Breyting á lögum um samvinnufélög, nr. 22/1991.

3. gr.

Eftirfarandi breytingar verða á 27. gr. laganna:

a. Við 1. mgr. bætist nýr málsliður, svohljóðandi: Í stjórnum samvinnufélaga þar sem starfa fleiri en 50 starfsmenn að jafnaði á ársgrundvelli skal hvort kyn eiga fulltrúa í stjórn þegar stjórn er skipuð þremur mönnum og þegar stjórnarmenn eru fleiri en þrír skal tryggt að hlutfall hvors kyns sé ekki lægra en 40%.

b. Við 3. mgr. bætist nýr málsliður, svohljóðandi: Formaður stjórnar skal ekki taka að sér önnur störf fyrir félagið en þau sem teljast eðlilegur hluti starfa hans sem stjórnarformanns, að undanskildum einstökum verkefnum sem stjórn felur honum að vinna fyrir sig.

IV. KAFLI

Breyting á lögum um sameignarfélög, nr. 50/2007.

4. gr.

Við 1. mgr. 13. gr. laganna bætist nýr málsliður, svohljóðandi: Í stjórnum sameignarfélaga þar sem starfa fleiri en 50 starfsmenn að jafnaði á ársgrundvelli skal hvort kyn eiga fulltrúa í stjórn þegar stjórn er skipuð þremur mönnum og þegar stjórnarmenn eru fleiri en þrír skal tryggt að hlutfall hvors kyns sé ekki lægra en 40%.

5. gr.

Við 1. mgr. 15. gr. laganna bætist nýr málsliður, svohljóðandi: Formaður stjórnar skal ekki taka að sér önnur störf fyrir félagið en þau sem teljast eðlilegur hluti starfa hans sem stjórnarformanns, að undanskildum einstökum verkefnum sem stjórn felur honum að vinna fyrir sig.

6. gr.

Ákvæði 1. gr., 2. gr., b-liðar 3. gr. og 5. gr. öðlast gildi 1. janúar 2012.

Ákvæði a-liðar 3. gr. og 4. gr. öðlast gildi 1. september 2013.
Flugmálaáætlun og fjáröflun til flugmála Greinargerð/athugasemdir úr lagafrumvarpi, mál nr. 773

Frumvarp til laga um brottfall laga um flugmálaáætlun og fjáröflun til flugmála, nr. 31/1987, með síðari breytingum.

Flm.: Björn Valur Gíslason, Sigmundur Ernir Rúnarsson, Ólína Þorvarðardóttir,

Róbert Marshall, Árni Johnsen, Guðmundur Steingrímsson, Ásbjörn Óttarsson.

1. gr.

Lög nr. 31/1987, um flugmálaáætlun og fjáröflun til flugmála, með síðari breytingum, falla úr gildi.

2. gr.

Lög þessi öðlast gildi 18. maí 2011.

Greinargerð.

Frumvarp þetta er flutt af nefndarmönnum í samgöngunefnd Alþingis. Frumvarp sama efnis var lagt fyrir Alþingi 17. janúar 2011 (407. mál á 139. löggjafarþingi) og lagði samgöngunefnd til í nefndaráliti, dags. 23. mars sl., að frumvarpið yrði samþykkt óbreytt. Vegna anna var 3. umræða um málið ekki sett á dagskrá fyrr en 12. apríl sl. en enginn tók til máls við það tilefni. Í kjölfarið kom í ljós að ekki hafði gefist ráðrúm til þess að breyta gildistökuákvæði frumvarpsins en dagsetning gildistöku var þá liðin. Þar sem 3. umræða hafði farið fram var ekki fært að breyta gildistökuákvæði með samþykkt breytingartillögu. Í þessu ljósi er frumvarp þetta lagt fram með þeim breytingum sem nauðsynlegar verða að teljast. Um skýringu þess vísast að öðru leyti til frumvarps og nefndarálits um framangreint 407. mál.
Almannatryggingar Greinargerð/athugasemdir úr lagafrumvarpi, mál nr. 797

Frumvarp til laga um breytingu á lögum nr. 100/2007, um almannatryggingar, með síðari breytingum.

Flm.: Guðfríður Lilja Grétarsdóttir, Sigríður Ingibjörg Ingadóttir,

Jónína Rós Guðmundsdóttir, Þórunn Sveinbjarnardóttir,

Lilja Rafney Magnúsdóttir.

1. gr.

Við 15. tölul. ákvæðis til bráðabirgða í lögunum bætast tveir nýir málsliðir, svohljóðandi: Þó er ráðherra heimilt, að fengnu samþykki ríkisstjórnarinnar, að breyta þessum fjárhæðum til hækkunar ef verulegar breytingar verða á launaþróun og þjóðhagsforsendum frá afgreiðslu fjárlaga. Þegar áðurgreind skilyrði leiða til hækkunar skal ráðherra breyta þeim með reglugerð.

2. gr.

Lög þessi öðlast þegar gildi.

Greinargerð.

Frumvarp þetta er lagt fram í kjölfar yfirlýsingar ríkisstjórnarinnar í tengslum við gerð kjarasamninga aðila á almennum vinnumarkaði frá 5. maí 2011. Í aðdraganda kjarasamninganna áttu stjórnvöld og aðilar á almennum vinnumarkaði víðtækt samráð um ýmsa þætti sem lúta að efnahags- og kjaramálum. Með efni yfirlýsingarinnar lögðu stjórnvöld sitt af mörkum til að kjarasamningar yrðu gerðir til þriggja ára á íslenskum vinnumarkaði. Enn fremur hafa stjórnvöld haft samráð við aðila á opinberum vinnumarkaði vegna efnis yfirlýsingarinnar.

Í yfirlýsingunni kemur meðal annars fram vilji stjórnvalda til að endurskoða bætur almannatrygginga og atvinnuleysistrygginga með hliðsjón af niðurstöðum kjarasamninga á almennum vinnumarkaði þannig að lífeyrisþegar og atvinnuleitendur njóti hliðstæðra kjarabóta og um hefur verið samið í kjarasamningum. Heimilt er að hækka atvinnuleysisbætur með reglugerð, sbr. 3. mgr. 33. gr. laga nr. 54/2006, um atvinnuleysistryggingar, með síðari breytingum. Hið sama gildir um fjárhæðir almannatrygginga, sbr. 69. gr. laga nr. 100/2007, um almannatryggingar, með síðari breytingum, en engu síður var samþykkt ákvæði til bráðabirgða þar sem fram kemur að bætur almannatrygginga, svo og greiðslur skv. 63. gr. og fjárhæðir skv. 22. gr. laganna, breytist ekki á árinu 2011 í samræmi við forsendur fjárlaga fyrir árið 2011. Því er lagt til í frumvarpi þessu að heimilt verði að hækka bætur almannatrygginga ef verulegar breytingar verða á launaþróun og þjóðhagsforsendum frá afgreiðslu fjárlaga. Meðal annars er vísað til nýgerðra kjarasamninga á almennum vinnumarkaði frá 5. maí sl. sem og yfirlýsingar ríkisstjórnarinnar vegna þeirra.
Opinber innkaup Greinargerð/athugasemdir úr lagafrumvarpi, mál nr. 189

Frumvarp til laga um breytingu á lögum nr. 84/2007, um opinber innkaup.

(Eftir 2. umr., 18. maí.)

1. gr.

Í stað orðanna „1. mgr.“ í 3. mgr. 7. gr. laganna kemur: 2. mgr.

2. gr.

Við lögin bætist ný grein, 18. gr. a, sem orðast svo, ásamt fyrirsögn:

Innkaup í öðru ríki Evrópska efnahagssvæðisins.

Fjármálaráðherra getur heimilað miðlægri innkaupastofnun að bjóða út innkaup, sem falla undir lög þessi, í öðru ríki Evrópska efnahagssvæðisins, hvort sem er í samstarfi við erlenda kaupendur, samtök þeirra eða fulltrúa, og/eða miðlægar innkaupastofnanir eða sér. Heimildin skal veitt fyrir hvert útboð fyrir sig að undangenginni rökstuddri beiðni stofnunarinnar. Heimildin skal því aðeins veitt að fyrir liggi að reglur Evrópska efnahagssvæðisins um opinber innkaup hafi verið leiddar í lög í viðkomandi ríki og ástæða sé til að ætla að innkaup í ríkinu muni þjóna hagkvæmni eða virkri samkeppni og öðrum lögmætum sjónarmiðum við opinber innkaup. Um innkaup sem fram fara á grundvelli heimildar sem veitt er samkvæmt þessari grein gilda reglur viðkomandi ríkis, þar á meðal um kærur, gildi innkaupsákvarðana og skaðabætur. Í rökstuðningi fyrir beiðni innkaupastofnunar skal liggja fyrir mat á því hvort telja megi að viðunandi boð fáist með útboði á Íslandi.

3. gr.

Lög þessi öðlast þegar gildi.

Ákvæði til bráðabirgða.

Lög þessi skulu endurskoðuð innan fimm ára frá gildistöku þeirra.
Vextir og verðtrygging Greinargerð/athugasemdir úr lagafrumvarpi, mál nr. 829

Frumvarp til laga um breytingu á lögum um vexti og verðtryggingu, nr. 38/2001.

Flm.: Guðlaugur Þór Þórðarson.

1. gr.

2. og 3. málsl. 5. mgr. 18. gr. laganna orðast svo: Við ákvörðun endurgreiðslu eða útreikning á stöðu skuldar skal draga frá upphaflegum höfuðstól þær fjárhæðir sem inntar hafa verið af hendi fram að uppgjörsdegi í vexti, hvers kyns vanskilaálögur og afborganir. Fjárhæðin sem eftir stendur skal vaxtareiknuð samkvæmt ákvæðum 1. mgr. og án þess að heimilt sé að leggja vexti við höfuðstólinn, sbr. 12. gr.

2. gr.

Lög þessi öðlast þegar gildi. Lög þessi taka til lánssamninga sem falla undir gildissvið ákvæðis til bráðabirgða X í lögunum.

Greinargerð.

Í frumvarpinu eru lagðar til breytingar á 18. gr. laga um vexti og verðtryggingu sem jafnframt er ætlað að ná til uppgjörs gengistryggðra lána, sbr. ákvæði til bráðabirgða X. Umrætt ákvæði var sett með lögum nr. 151/2010 en yfirlýstur tilgangur þeirra laga var að hraða og samræma uppgjör á tilgreindum lánasamningum í kjölfar hæstaréttardóma sem lýstu gengistryggingu ólögmæta. Eftir uppkvaðningu dómanna reis upp réttaróvissa að því er varðar hvaða lán bæru með sér ólögmætið og hvernig haga ætti uppgjöri þeirra þegar svo háttaði. Gildissvið laganna var einskorðað við fasteignalán og bílalán einstaklinga og var á því byggt að upphaflegur höfuðstóll skyldi vaxtareiknaður í samræmi við almennt vaxtaviðmið laga um vexti og verðtryggingu en síðan kæmu til frádráttar höfuðstól og áföllnum vöxtum þær fjárhæðir sem inntar hefðu verið af hendi fram að uppgjörsdegi í vexti, hvers kyns vanskilaálögur og afborganir miðað við hvern innborgunardag.

Í frumvarpinu er lagt til að þessari aðferð við endurútreikning verði breytt til hagsbóta fyrir skuldara þannig að allar greiðslur sem inntar hafa verið af hendi fram að uppgjörsdegi komi þegar til frádráttar upphaflegum höfuðstól en að sú fjárhæð sem þá stendur eftir verði vaxtareiknuð í samræmi við almennt vaxtaviðmið laga um vexti og verðtryggingu frá upphafi samningstímans. Einnig er lagt til að ekki skuli leggja vexti við þá fjárhæð sem eftir stendur á hverju 12 mánaða tímabili eins og heimilað er í 12. gr. laga um vexti og verðtryggingu.

Meginröksemdin að baki frumvarpinu er sú að lánveitendur beri fremur en skuldarar ábyrgð á ólögmæti gengistryggðra lána og þess vegna eigi við endurútreikning að velja þá reikniaðferð sem er þeim síðarnefndu hagfelldust án þess þó að þeir verði taldir auðgast með óréttmætum hætti á kostnað hinna fyrrnefndu.
Veiting ríkisborgararéttar Greinargerð/athugasemdir úr lagafrumvarpi, mál nr. 882

Frumvarp til laga um veitingu ríkisborgararéttar.

Frá allsherjarnefnd.

1. gr.

Ríkisborgararétt skulu öðlast:

1. Agnes Suto, f. 1992 í Ungverjalandi.

2. Alda Kravec, f. 1981 í Kanada.

3. Amina Nekesa Khaemba, f. 1969 í Kenía.

4. Andrey Gagunashvili, f. 1981 í Rússlandi.

5. Anna Gudbjorg Cowden, f. 1989 í Bandaríkjunum.

6. Arlene Isabel Campo de Roa, f. 1949 í Kólumbíu.

7. Aron Sankla Ísaksson, f. 1997 í Taílandi.

8. Arthur Delos Reyes, f. 1976 á Filippseyjum.

9. Chamila Manel Salgado Meranjige, f. 1977 á Srí Lanka.

10. Darrell Dwayne Flake, f. 1980 í Bandaríkjunum.

11. Farida Riziki Khaemba, f. 1990 í Kenía.

12. Fe Daro Abellon, f. 1972 á Filippseyjum.

13. Florentina Tabaku, f. 1982 í Kósóvó.

14. Hlynur Bono Hlynsson, f. 1993 á Íslandi.

15. Ioannis Garmpis, f. 1962 í Túnis.

16. Ivan Shelykh, f. 1976 í Rússlandi.

17. Ivica Cavara, f. 1975 í Króatíu.

18. Jaime Armando Caicedo Vivas, f. 1994 í Kólumbíu.

19. Jaqueline Da Silva Luquez, f. 1989 í Brasilíu.

20. Jessica Daniela Caicedo Vivas, f. 1993 í Kólumbíu.

21. Jevgenijs Guls, f. 1987 í Lettlandi.

22. Jimmy Andres Salinas Moreno, f. 1990 í Kólumbíu.

23. Jussanam Da Silva, f. 1965 í Brasilíu.

24. Justin Christopher Shouse, f. 1981 í Bandaríkjunum.

25. Jyna Marithza Caicedo Vivas, f. 1982 í Kólumbíu.

26. Lai Thi Nguyen, f. 1956 í Víetnam.

27. Luis Enrique Sarabia Lopes, f. 1934 í Kólumbíu.

28. Manee Manorom Ólason, f. 1964 í Taílandi.

29. Maria Katherine Idarraga Calderon, f. 1989 í Kólumbíu.

30. Maria Kathleen Malong Smith, f. 1979 á Filippseyjum.

31. Marija Zikic, f. 1984 í Serbíu.

32. Mark Wesley Johnson, f. 1983 í Bandaríkjunum.

33. Narawit Seelarak, f. 2001 á Íslandi.

34. Nevin Nabil Hassan Abdalla Shalaby, f. 1974 í Egyptalandi.

35. Olga Fedorova, f. 1980 í Rússlandi.

36. Omar Daudo Chipa, f. 1962 í Mósambík.

37. Pacharin Julburom, f. 1977 í Taílandi.

38. Pawel Fiann, f. 1980 í Póllandi.

39. Rabia N Jassim, f. 1971 í Írak.

40. Rahul Srivastava, f. 1975 á Indlandi.

41. Roman Zakharii, f. 1975 í Úkraínu.

42. Sarah Irene Shantz-Smiley, f. 1982 í Kanada.

43. Stanomir Lovic, f. 1939 í Serbíu.

44. Steingrímur Þór Alexandersson, f. 1967 í Hvíta-Rússlandi.

45. Tetyana Yurchenko, f. 1992 í Úkraínu.

46. Tómas Vífill Bono Hlynsson, f. 1994 á Íslandi.

47. Viktoriya Þorsteinsson, f. 1971 í Úkraínu.

48. Vlora Bala, f. 1984 í Kósóvó.

49. Yapi Donatien Achou, f. 1976 á Fílabeinsströndinni.

50. Zorica Trickovic, f. 1985 í Serbíu.

2. gr.

Lög þessi öðlast þegar gildi.
Framkvæmdasjóður ferðamannastaða Greinargerð/athugasemdir úr lagafrumvarpi, mál nr. 382

Frumvarp til laga um Framkvæmdasjóð ferðamannastaða.

(Eftir 2. umr., 9. júní.)

1. gr.

Markmið og hlutverk.

Með stofnun Framkvæmdasjóðs ferðamannastaða skal stuðlað að uppbyggingu, viðhaldi og verndun ferðamannastaða í opinberri eigu eða umsjón um land allt. Þá skal með fjármagni úr sjóðnum leitast við að tryggja öryggi ferðamanna og vernda náttúru landsins. Einnig er sjóðnum ætlað að fjölga viðkomustöðum ferðafólks til að draga úr álagi á fjölsótta ferðamannastaði.

Fjármagni úr Framkvæmdasjóði ferðamannastaða skal varið til:

1. Uppbyggingar, viðhalds og verndunar mannvirkja og náttúru á ferðamannastöðum sem eru í eigu opinberra aðila eða á náttúruverndarsvæðum.

2. Framkvæmda sem varða öryggi ferðamanna og verndun náttúru á ferðamannastöðum í eigu opinberra aðila jafnt sem einkaaðila.

Framkvæmdasjóði ferðamannastaða er heimilt að fjármagna undirbúnings- og hönnunarvinnu sem er nauðsynleg vegna framkvæmda skv. 2. mgr. en sjóðnum er ekki heimilt að bera rekstrarkostnað mannvirkja, náttúruverndarsvæða eða annarra ferðamannastaða.

2. gr.

Stjórn.

Iðnaðarráðherra skipar fjóra fulltrúa í stjórn Framkvæmdasjóðs ferðamannastaða til tveggja ára í senn. Skulu tveir skipaðir eftir tilnefningu Samtaka ferðaþjónustunnar, einn eftir tilnefningu Sambands íslenskra sveitarfélaga og einn án tilnefningar og skal hann jafnframt vera formaður.

Stjórn sjóðsins skal árlega gera tillögur til ráðherra um úthlutanir úr sjóðnum. Tillögur stjórnar skulu rúmast innan hlutverks sjóðsins eins og það er skilgreint í 1. gr. Við vinnslu tillagna skal stjórn sjóðsins jöfnum höndum auglýsa eftir umsóknum um framlög og hafa frumkvæði að öflun upplýsinga frá yfirvöldum umhverfismála og öðrum hagsmunaaðilum um þörf á framkvæmdum sem falla undir gildissvið laga þessara.

3. gr.

Tekjur.

Árlegar tekjur Framkvæmdasjóðs ferðamannastaða eru:

1. Framlag ríkissjóðs sem nemur 3/ 5af farþegagjaldi og gistináttagjaldi.

2. Vextir af fé sjóðsins.

3. Aðrar tekjur.

4. gr.

Framkvæmd.

Ráðherra tekur ákvörðun um einstakar úthlutanir úr Framkvæmdasjóði ferðamannastaða á grundvelli tillagna stjórnar.

Að jafnaði skal úthluta úr sjóðnum tvisvar á ári en þó er heimilt að víkja frá því ef brýna þörf ber til. Upplýsingar um úthlutanir úr sjóðnum skal birta opinberlega.

5. gr.

Varsla, reikningshald og endurskoðun.

Framkvæmdasjóður ferðamannastaða skal vera í vörslu Ferðamálastofu sem annast rekstur sjóðsins, þ.m.t. framkvæmd úthlutana úr sjóðnum, uppgjör, bókhald og gerð ársreikninga.

Við úthlutanir úr sjóðnum skulu framlög greidd til verkefna eftir framgangi þeirra.

Reikningsár sjóðsins er almanaksárið og Ríkisendurskoðun annast endurskoðun reikninga hans.

6. gr.

Reglugerð.

Ráðherra er heimilt að setja nánari reglur um úthlutanir úr Framkvæmdasjóði ferðamannastaða í reglugerð.

7. gr.

Gildistaka.

Lög þessi öðlast þegar gildi.

Ákvæði til bráðabirgða.

Iðnaðarráðherra skal standa fyrir mati á framkvæmd laganna sem ljúka ber fyrir árslok 2013. Hafa skal samráð við umhverfisráðherra og helstu hagsmunasamtök í ferðaþjónustu og umhverfismálum við þá vinnu.
Framleiðsla, verðlagning og sala á búvörum Greinargerð/athugasemdir úr lagafrumvarpi, mál nr. 828

Frumvarp til laga um breytingu á lögum nr. 99/1993, um framleiðslu, verðlagningu og sölu á búvörum, með síðari breytingum.

(Eftir 2. umr., 10. júní.)

1. gr.

Eftirfarandi breytingar verða á ákvæði til bráðabirgða í lögunum:

a. Eftirfarandi breytingar verða á 1. málsl. 1. mgr.:

a. Í stað orðanna „fardaga 2012“ kemur: ársloka 2014.

b. Á eftir orðunum „öskufalls eða jökulflóða“ kemur: eða vegna þess að afurðasala frá lögbýlinu hefur verið bönnuð af ástæðum sem hlutaðeigandi framleiðandi gat ekki haft áhrif á.

b. Við bætist ný málsgrein, svohljóðandi:

Nú hefur framleiðandi fengið greiddar bætur vegna tjóns sem hann á jafnframt rétt á að fá bætt með beingreiðslum samkvæmt þessu ákvæði og er þá heimilt að lækka beingreiðslurnar sem bótunum nemur. Jafnframt er ráðherra heimilt að áskilja að bætur sem framleiðandi kann að eiga rétt á síðar vegna tjónsins renni í ríkissjóð.

2. gr.

Eftirfarandi breytingar verða á ákvæði til bráðabirgða X í lögunum:

a. Í stað orðanna „2010, 2011 og 2012“ í 1. mgr. kemur: 2011, 2012, 2013 og 2014.

b. Við 1. mgr. bætist: eða vegna þess að afurðasala frá lögbýlinu hefur verið bönnuð af ástæðum sem hlutaðeigandi framleiðandi gat ekki haft áhrif á.

c. Í stað orðanna „2010, 2011 og 2012“ í 1. málsl. 2. mgr. kemur: 2010, 2011, 2012, 2013 og 2014.

d. Í stað ártalanna „2007–2009“ í 2. málsl. 2. mgr. kemur: 2007–2010.

e. Við bætist ný málsgrein, svohljóðandi:

Heimilt er að binda ákvörðun um fyrirgreiðslu skv. 1. eða 2. mgr. skilyrði um að bætur sem framleiðandi kann að eiga rétt á frá þriðja aðila renni sem fyrirgreiðslunni nemur í ríkissjóð.

3. gr.

Lög þessi öðlast þegar gildi.
Gjaldeyrismál og tollalög Greinargerð/athugasemdir úr lagafrumvarpi, mál nr. 889

Frumvarp til laga um breytingu á lögum um gjaldeyrismál og tollalögum, með síðari breytingum.

Frá efnahags- og skattanefnd.

I. KAFLI

Breyting á lögum um gjaldeyrismál, nr. 87/1992, með síðari breytingum.

1. gr.

Í stað dagsetningarinnar „31. ágúst 2011“ í 1. mgr. ákvæðis til bráðabirgða I og 1. mgr. ákvæðis til bráðabirgða II í lögunum kemur: 30. september 2011.

II. KAFLI

Breyting á tollalögum, nr. 88/2005, með síðari breytingum.

2. gr.

Í stað dagsetningarinnar „31. ágúst 2011“ í ákvæði til bráðabirgða IV í lögunum kemur: 30. september 2011.

3. gr.

Lög þessi öðlast þegar gildi.

Greinargerð.

Í frumvarpinu er lagt til að heimild bráðabirgðaákvæða laga um gjaldeyrismál verði framlengd til 30. september 2011. Þar er Seðlabanka Íslands veitt tímabundin heimild til að setja reglur, með samþykki efnahags- og viðskiptaráðherra, til að takmarka eða stöðva tímabundið tiltekna flokka fjármagnshreyfinga og gjaldeyrisviðskipti vegna þeirra. Að óbreyttu rennur heimildin út 31. ágúst nk. en sú dagsetning tekur mið af lengd efnahagsáætlunar Íslands í samstarfi við Alþjóðagjaldeyrissjóðinn.

Frumvarpið er lagt fram að undangenginni umfjöllun efnahags- og skattanefndar um frumvarp efnahags- og viðskiptaráðherra (þskj. 1612, 788. mál) þar sem lagt er til að reglur sem settar hafa verið á grundvelli ákvæðis til bráðabirgða I í lögum um gjaldeyrismál verði lögfestar með hliðsjón af áætlun um losun gjaldeyrishafta fyrir 31. desember 2015. Umfjöllun um málið hefur verið frestað að sinni í ljósi samkomulags þingflokka um þingfrestun og er stefnt á afgreiðslu þess í september nk. Ekki er búist við að höftin falli brott 30. september 2011.

Efnahags- og skattanefnd mun áður en nefndafundir og þingfundir hefjast í september óska eftir lagalegri og hagfræðilegri úttekt á frumvarpi ráðherra og einstökum greinum þess. Meta þarf hvort lögfesting þess veiti Seðlabanka Íslands nægilegan sveigjanleika til að bregðast skjótt við leka í gjaldeyrishöftum samhliða losun þeirra samkvæmt áætluninni. Þá þarf að meta nauðsyn slíkrar lagasetningar með tilliti til væntinga markaðarins um afnám hafta og trúverðugleika áætlunarinnar.
Menntun og ráðning kennara og skólastjórnenda við leikskóla, grunnskóla og framhaldsskóla Greinargerð/athugasemdir úr lagafrumvarpi, mál nr. 895

Frumvarp til laga um breytingu á lögum um menntun og ráðningu kennara og skólastjórnenda við leikskóla, grunnskóla og framhaldsskóla, nr. 87/2008, með síðari breytingum.

Frá menntamálanefnd.

1. gr.

3. mgr. 23. gr. laganna orðast svo:

Þeir sem hófu kennaranám fyrir 1. júlí 2008 og hafa lokið bakkalárprófi og tilskildu námi í uppeldis- og kennslufræðum fyrir 1. janúar 2012 eiga rétt til leyfisbréfs til kennslu í leik-, grunn- og framhaldsskólum.

2. gr.

Lög þessi öðlast þegar gildi.

Greinargerð.

Við samþykkt laga um menntun og ráðningu kennara og skólastjórnenda við leikskóla, grunnskóla og framhaldsskóla, nr. 87/2008, var ákveðið að 3., 4. og 5. gr. laganna tækju til þeirra sem byrjuðu kennaranám eftir gildistöku laganna (1. júlí 2008). Jafnframt var ákveðið að þeim sem byrjað hefðu kennaranám fyrir þann tíma veittist frestur til 1. júlí 2011 til að fá leyfisbréf til kennslu í leik-, grunn- og framhaldsskóla að loknu bakkalárprófi og tilskildu námi í uppeldis- og kennslufræðum.

Lögin eru afdráttarlaus og gera ekki ráð fyrir neinni aðlögun eða undanþágum, sbr. 3. mgr. 23. gr. laganna. Þrátt fyrir það hafa mennta- og menningarmálaráðuneyti borist fyrirspurnir frá aðilum sem hafa ekki getað lokið námi sínu til kennsluréttinda eftir eldra kerfi innan tímamarkanna, 1. júlí 2011. Í flestum tilvikum er um að ræða töf á námi vegna veikinda. Um er að ræða takmarkaðan fjölda námsmanna sem eiga ólokið fáum námskeiðum en ættu að geta lokið námi sínu fyrir áramót.

Þrátt fyrir að lögin séu afdráttarlaus hvað varðar gildistöku má telja það sanngirnismál að þessum einstaklingum sem hafa orðið fyrir töfum í námi vegna veikinda og eiga fá námskeið eftir í námi sínu verði gert kleift að ljúka því fyrir áramót og fá útgefið leyfisbréf á grundvelli ákvæða eldri laga nr. 86/1998. Því er lagt til að þeir sem eiga ólokið námi til kennsluréttinda (BEd) fái tækifæri til að ljúka náminu fyrir 1. janúar 2012 og útgefið leyfisbréf að því loknu.